b'\n_START_ARTICLE_\nDirectShow\n_START_SECTION_\nIstorija\n_START_PARAGRAPH_\nActiveMovie, kodiniu pavadinimu Quartz, yra DirectShow pagrindas, kuris buvo prad\xc4\x97tas kurti dar tada kai Windows 3.x buvo viena i\xc5\xa1 populiariausi\xc5\xb3 operacini\xc5\xb3 sistem\xc5\xb3. Paket\xc4\x85 kurti prad\xc4\x97jo Geraint Davies kaip atsak\xc4\x85 \xc4\xaf Apple QuickTime garso bei vaizdo duomen\xc5\xb3 apdorojimo paket\xc4\x85. ActiveMovie pirm\xc4\x85 kart\xc4\x85 i\xc5\xa1leistas kaip priedas, skirtas Windows 95 operacinei sistemai. Tuo metu \xc5\xa1\xc4\xaf paket\xc4\x85 buvo galima naudoti tik kaip Microsoft Internet Explorer nar\xc5\xa1ykl\xc4\x97s pried\xc4\x85. Buvo galima groti \xc4\xafvairius vaizdo bei garso failus._NEWLINE_V\xc4\x97liau, kartu su DirectX 5 versija ActiveMovie paketas buvo pervadintas DirectShow ir tapo DirectMedia SDK dalimi. Septintoje DirectX versijoje DirectShow buvo prid\xc4\x97tas \xc4\xaf DirectX platinam\xc4\x85j\xc4\xaf paket\xc4\x85. 2005 m. baland\xc5\xbeio m\xc4\x97nes\xc4\xaf DirectShow buvo perkeltas i\xc5\xa1 DirectX SDK paketo \xc4\xaf Microsoft Platform SDK, ta\xc4\x8diau vis tiek DirectX yra naudojamas i\xc5\xa1vesti apdorot\xc4\x85 DirectShow informacij\xc4\x85 (DirectX 7 versijoj naudojamas DirectDraw bei GDI bibliotekos, o DirectX 9 jau tik Direct3D biblioteka).\n_START_SECTION_\nVeikimas\n_START_PARAGRAPH_\nKai yra liepiama nuskaityti kokia nuoroda ar failas, DirectShow apdoroja \xc5\xa1i\xc4\x85 nuorod\xc4\x85 pagal tam tikr\xc4\x85 graf\xc4\x85, kuris susideda i\xc5\xa1 \xc4\xafvairiausi\xc5\xb3 duomen\xc5\xb3 apdorojim\xc5\xb3 filtr\xc5\xb3 (pvz., failo nuskaitymo). Filtrai gali b\xc5\xabti tiek ir kit\xc5\xb3 sukurti, tiek ir savo rankomis para\xc5\xa1yti. Grafus galima kurti tiek programi\xc5\xa1kai, tiek ir su Microsoft sukurta programa Graph Edit. Pastaruoju atveju programuotojui tereik\xc4\x97s u\xc5\xbekrauti sukurt\xc4\x85 graf\xc4\x85 i\xc5\xa1 grafo failo \xc4\xaf sav\xc4\x85j\xc4\xaf DirectShow objekt\xc4\x85. Duomen\xc5\xb3 i\xc5\xa1vedimas, kaip ir nuskaitymas turi b\xc5\xabti nurodytas grafe. Grafo apdorojimo metu Windows operacin\xc4\x97s sistemos registre yra ie\xc5\xa1koma nurodyt\xc5\xb3 filtr\xc5\xb3 \xc4\xafra\xc5\xa1\xc5\xb3, kurie yra v\xc4\x97liau sujungiami \xc4\xaf tam tikr\xc4\x85 sek\xc4\x85, nurodyt\xc4\x85 grafe. Po to filtrai apdoroja informacij\xc4\x85 tokia seka, kokia yra filtr\xc5\xb3 seka. Informacija yra pateikiama vartotojui, jei vartotojas pageidauja, jis gali atlikti \xc4\xafvairias operacijas susijusi\xc4\x85s su duomen\xc5\xb3 apdorojimu (pvz., gali sustabdyti filmuko rodym\xc4\x85 arba prad\xc4\x97ti j\xc4\xaf rodyti v\xc4\x97l). Deja, yra labai sud\xc4\x97tinga modifikuoti jau vykdom\xc4\x85 graf\xc4\x85, tod\xc4\x97l da\xc5\xbeniausiai yra sustabdomas grafas ir sukuriamas visi\xc5\xa1kai naujas grafas._NEWLINE_Nors DirectShow yra gana lengva groti kok\xc4\xaf nors fail\xc4\x85, bet jei reikia daryti kokius nors labiau valdomus dalykus (pvz., gauti \xc5\xbeinutes i\xc5\xa1 filmuko lango arba sukurti nuosav\xc4\x85 filtr\xc4\x85), tenka pasukti galv\xc4\x85 kaip tai padaryti. B\xc5\xabtent tod\xc4\x97l DirectShow yra gana gerai \xc5\xbeinomas programuotoj\xc5\xb3 kaip viena i\xc5\xa1 sud\xc4\x97tingiausi\xc5\xb3 Microsoft bibliotek\xc5\xb3. Sud\xc4\x97tingumas pasirei\xc5\xa1kia tuo, kad yra gana sud\xc4\x97tinga grafe teisingai i\xc5\xa1d\xc4\x97styti daugyb\xc4\x99 sud\xc4\x97ting\xc5\xb3 filtr\xc5\xb3 bei tuo, kad DirectShow nors ir naudoja COM technologij\xc4\x85, ta\xc4\x8diau nevisi\xc5\xa1kai suderinama su jos standartais. \xc5\xa0ie COM \xe2\x80\x9etaisykli\xc5\xb3 lau\xc5\xbeymai\xe2\x80\x9c yra dokumentuoti paketo dokumentacijoje.'